Vertwyfeling | News24
VERTWYFELING is eie aan elke mens. Dit vat moed om te twyfel. Mense is soms geneig om etikette om mense wat twyfel se nekke te hang. Jy word gesien as 'n onstabiele persoon, of 'n ongelowige mens, of iets dergeliks. Kom ons wees eerlik. Wie van ons het nog nooit getwyfel nie? Hiermee word nie net geloofsvertwyfeling bedoel nie.
Mens kan twyfel aan die betroubaarheid van 'n lugredery se vliegtuie, veral na 'n reeks ongelukke. Jy kan twyfel aan jou eie vermoëns, veral as jy baie negatiewe terugvoer van mense ontvang het.
Daar word self gepraat van twyfel wat aan jou knaag. Die uitdrukking laat mens nogal dink aan 'n rot wat aan jou vreet.
Dis egter 'n goeie beskrywing van wat twyfel aan mens se gemoed kan doen. Twyfel is eie aan die mens.
In die Bybel, met name Johannes 20:19-29, word die twyfelaar Thomas aan ons voorgehou. Thomas leef in elkeen van ons. Hy hou rekening met die feite voor hom en is nie iemand wat sommer 'n rat voor die oë gedraai sal word nie.
Op 'n keer het Jesus na Sy opstanding uit die dood aan die dissipels verskyn. Thomas was nie by nie. Toe hy hoor van die gebeure, wil hy tasbare bewyse hê, soos om die merke van die spykers in Jesus se hande te sien. Thomas was volkome eerlik.
Hy het nie gemaak of hy glo terwyl dit nie so was nie. Baie mense sê dat hulle God vertrou, terwyl dit nie so is nie.
Die goeie nuus is dat Christus plek in sy dissipelkring het vir twyfelaars. Hy soek hulle op. Hy lei hulle tot verwondering en aanbidding.
Dit is wat Thomas doen as hy uitroep: "My Here en my God." Sy eerste reaksie was om nie te glo nie. Toe Hy die Here Jesus se teenwoordigheid ervaar het verander alles. Christus lei jou van vertwyfeling na oorgawe.
Hy vat jou hand in Sy hand, en jy ervaar Sy vertroosting. Daar is hoop vir twyfelaars soos Thomas wat wakker lê in die nag. Als is vir God moontlik.